ROZHODNUTIE KOMISIE
z 2. augusta 2005,
ktorým sa uznáva systém identifikácie a registrácie oviec v Írsku podľa článku 4 ods. 2 písm. d) nariadenia Rady (ES) č. 21/2004
[oznámené pod číslom K(2005) 2911]
(Iba anglický text je autentický)
(Text s významom pre EHP)
(2005/597/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 21/2004 zo 17. decembra 2003, ktorým sa ustanovuje systém identifikácie a registrácie oviec a kôz a ktorým sa mení a dopĺňa nariadenie (ES) č. 1782/2003 a smernice 92/102/EHS a 64/432/EHS (1), a najmä na jeho článok 4 ods. 2 písm. d),
keďže:
(1)
Príslušný orgán Írska predložil požiadavku na uznanie systému identifikácie a registrácie oviec, ktorý sa uplatňuje v tomto členskom štáte, ku ktorej priložil náležitú dokumentáciu.
(2)
Po misii Komisie zameranej na veterinárnu kontrolu v Írsku prešiel systém identifikácie a registrácie oviec kontrolou expertmi z Komisie ako plne funkčný za predpokladu, že sa splnia určité záväzky.
(3)
Dňa 9. júla 2005 Írsko prijalo všetky potrebné opatrenia na zabezpečenie súladu s nariadením (ES) č. 21/2004.
(4)
Príslušný orgán by mal vykonať náležité kontroly, aby sa preverilo správne uplatňovanie systému identifikácie a registrácie oviec.
(5)
Systém identifikácie a registrácie oviec v Írsku by sa preto mal schváliť, pričom by sa mala povoliť náhrada druhého prostriedku identifikácie v tomto systéme, s výnimkou zvierat, ktoré sú súčasťou obchodu v rámci Spoločenstva.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Systém identifikácie a registrácie oviec, ustanovený v článku 4 ods. 2 písm. c) nariadenia (ES) č. 21/2004, ktorý sa uplatňuje v Írsku, sa týmto od 9. júla 2005 uznáva za úplne funkčný.
Článok 2
Bez toho, aby boli dotknuté ustanovenia, ktoré sa majú stanoviť podľa článku 10 ods. 1 písm. a) nariadenia (ES) č. 21/2004, vykoná príslušný orgán každý rok náležité kontroly na mieste, aby preveril dodržiavanie požiadaviek na identifikáciu a registráciu oviec chovateľmi.
Článok 3
Toto rozhodnutie je určené Írsku.
V Bruseli 2. augusta 2005